
Izjava  za javnost

Župan Anton Štihec pozval upniški odbor, okrožnega sodnika in stečajnega upravitelja v postopku stečaja Mure d.d., da pomagajo  nekdanjim zaposlenim  Mure d.d. in hčerinskih družb  v zvezi s plačilom stroškov iz naslova tožb


Murska Sobota, 3. marec 2014 – Župan Mestne občine Murska Sobota, ki je tudi ena izmed upnic in članica upniškega odbora v postopku stečaja Mure d.d,  je danes  pisno pozval upniški odbor, da sprejme sklep, da bi se nastale finančne sodne obveznosti (stroški najetega odvetnika Mure d.d. in drugi stroški sodišča) iz naslova tožb bivših zaposlenih v Muri d.d. in hčerinskih družbah, plačale iz stečajne mase.  S tem bi se vsak izmed  upnikov odpovedal svojemu sorazmernemu deležu poplačila iz stečajne mase v ustrezni višini, v korist bivšim zaposlenim, ki so iskali svoje pravice na sodišču in so sedaj dodatno finančno obremenjeni.
Na župana so se v teh dneh namreč obrnili obupani delavke in delavci bivšega podjetja Mura d.d. oz. njenih hčerinskih družb, ki so dobili opomine pred izvršbo, zaradi poplačila stroškov na podlagi sodbe sodišča. Opomine bi naj dobilo 74 bivših zaposlenih (od katerih se terja 59.000,00 EUR). Vsem posameznikom naloženo plačilo stroškov iz naslova sodb predstavlja veliko finančno breme (nekaterim tudi do 800,00 EUR). 
Župan je pozval tudi okrožnega sodnika Franca Granfola in stečajnega upravitelja Branka Đorđevića, da morebitno večinsko izglasovan predlog sklepa s strani upniškega odbora sprejmeta tudi sama.  S takšno odločitvijo bi vsi skupaj prispevali k vsaj delni omilitvi težke situacije, v katerih so se znašli  bivši zaposleni v Muri d.d. in hčerinskih družbah.

Dodatne informacije: 
Vida Lukač

E: vida.lukac@murska-sobota.si

